Республика исемлегенә кертелгән күпбалалы гаиләләрнең 80 проценты җир кишәрлекләре белән тәэмин ителгән

[Версия для печати](http://tat.tatar-inform.ru/news/2013/02/22/83075/?print=Y)

22 Февраль 2013,14:51

Тәкъдим ителгән варианттан өч тапкыр баш тарткан 948 гаилә исемлектән чыгарылган

 (Казан, 22 февраль, “Татар-информ”, Айгөл Фәхретдинова). 20 февральгә булган мәгълүматларга караганда, Татарстанда җир кишәрлекләре алуга хокукы булган күпбалалы гаиләләр исемлегенә 20 мең гаилә кертелгән. Февраль аенда исемлеккә кертү өчен өстәмә рәвештә 700 гариза алынган. Хәзерге вакытта 22 меңнән артык җир кишәрлеге кадастр хисабына куелган, бер ай эчендә әлеге процедураны 3000 нән артык җир кишәрлеге узган. Әлеге саннарны бүген ТР Хөкүмәте йортында Президент Рөстәм Миңнеханов рәислегендә үткән республика киңәшмәсендә җир һәм милек мөнәсәбәтләре министры Азат Хамаев җиткерде.  
Аның сүзләренә караганда, бүгенге көндә республикада күпбалалы гаиләләргә 16 меңгә якын җир участогы бирелгән. Шуның 700 гә якынын гаиләләр гыйнвар аенда алган. Шул рәвешле, республика исемлегенә кертелгән гаиләләрнең 80 проценты җир кишәрлекләре белән тәэмин ителгән. Ә менә үзләренә тәкъдим ителгән җирләрдән өч тапкыр баш тарткан 948 гаилә исемлектән чыгарылган. Баш тартуның төп сәбәбе: бу гаиләләр җирләрне фәкать район үзәкләреннән яки шәһәрләрдән генә алырга теләгән. Шулай да алар түләүсез җир алу хокукыннан мәхрүм ителми, исемлеккә керү өчен яңадан гариза белән мөрәҗәгать итә ала.   
Казандагы гаиләләрне җир участоклары белән тәэмин итүгә килгәндә, Каймарда 2000 җир участогына кадастр паспорты алынган. Казан шәһәре Башкарма комитеты участокларны сайлау буенча комиссиянең 87 утырышын уздырган. Аларга чакырылган 3200 гаиләнең 53 проценты тәкъдим ителгән варианттан баш таркан, җир участоклары бирү турында 759 карар кабул ителгән. Сокурыда казанлылар өчен җир участокларын формалаштыруга килгәндә, Азат Хамаев каралган 166 гектарда бу эшләр тәмамлануын хәбәр итте. Хәзер әлеге участокны муниципаль милеккә кабул итү өчен документлар әзерләнә.   
Президент Рөстәм Миңнеханов министрлыкка әлеге мәсьәләдә контрольне көйчәйтергә кушты.